હજુય ગોકળભાને ગળે વાત ઊતરતી ન હોય એમ એ ગણગણ્યા : ‘વિષ્ણુભાઈ આવું ના કરે, કંઈક બીજું હશે.’ અંબારામ ખિસ્સામાંથી કાગળિયું કાઢતાં બોલ્યો : ‘આ તો કળજગ છે, કળજગ! વિષ્ણુભાઈ શું, સગો બાપ દીકરીની દલાલી કરે એવો આ વખત છે. તમે ઠપકો આપવા જશો તોય વિષ્ણુભાઈ તો નિરાળા રહે તેવું આમાં છે. એમની નિશાળના માસ્તરોને રહેવાના મકાન માટે હાઉસિંગ સોસાયટી ઊભી કરવા માગે છે એ માટે તમારી વાડીની જગા એક્વીઝીશનમાં મૂકી છે, શિક્ષણ સોસાયટી માટે એની પ્રાપ્તિ જાહેર કરવામાં આવી છે!’ એ સાંભળતાં ગોકળભાની ડોક મરડાઈ ગઈ. અંબારામને બીક પેઠી કે ભા ભોંય પર ગબડી પડશે કે શું?